পর পর তিনটে লঁজারি পরা ছবি ইনস্টাগ্রামে আপলোড করলেন কাইলি জেনার। তবে সেটা কোনও নতুন খবর নয়। এমনটা তিনি মাঝে মাঝেই করে থাকেন। তবে এবার ছবিগুলোর ক্যাপশনে নিজের স্টোরের লিঙ্ক শেয়ার করেছেন কাইলি। তারপর থেকেই তাঁর অনুগামীদের মধ্যে জল্পনা শুরু হয়ে গিয়েছে। লিপগ্লস আর আইশ্যাডোর পর কি এবার অন্তর্বাস ডিজাইন করবেন কাইলি? তাঁর লিপগ্লসের ব্যবসা বিপদে ফেলে দিয়েছিল তাবড় আন্তর্জাতিক মেকআপ ব্র্যান্ডগুলোকে। লঁজারি কতটা জনপ্রিয় হবে, তা সময়ই বলবে। কাইলির আগেও অনেক সেলেব নিজস্ব লঁজারি লাইন খুলেছেন। এবং সেগুলো বেশ জনপ্রিয়ও হয়ে গিয়েছিল রাতারাতি।
ব্রিটনি স্পিয়ার্স
প্রায় দু’বছর হল সেক্সি ইন্টিমেট ওয়্যার লাইন খুলেছেন ব্রিটনি স্পিয়ার্স। অন্তর্বাস ছাড়াও কিমোনো, রাতপোশাক সবই পাওয়া যায় তাঁর লাইনে। বাটারকাপ, জেসমিন, আব্রোসিয়া, বিভিন্ন ফুলের নামে মোট দশ রকম কালেকশন রয়েছে তাঁর এই লাইনে। লঞ্চের সময় ব্রিটনি বিভিন্ন ফোটোশ্যুট করে জোর প্রচার চালিয়েছিলেন। একবার তো লঞ্চ অনুষ্ঠানে স্ট্রিপ করে শোরগোল ফেলে দিয়েছিলেন!
হ্যালে বেরি
ফরাসি লাক্সারি ব্র্যান্ড ‘স্ক্যান্ডাল’এর অনুপ্রেরণা ছিল হ্যালে বেরি। তাঁর জন্য এই ইনারওয়্যার ব্র্যান্ড রিলঞ্চ করা হয়েছিল বছর দুয়েক আগে। জিনিসগুলোর দাম ধরা-ছোঁয়ার মধ্যেই। তবে সম্প্রতি জানা গিয়েছে, হ্যালে বেরি এই ব্র্যান্ডের মাধ্যমে নিজস্ব লাইন খুলবেন। তিনি জানিয়েছেন, সাধারণ মহিলাদের জন্যই তাঁর এই লাইন। যাঁদের ‘কার্ভস’ রয়েছে, নিজস্ব চাহিদা রয়েছে। তিনি বলেছেন, ‘‘বয়স ৫০ ছোঁয়ার পর আরও বেশি সাহসী হয়ে গিয়েছি আমি। তাই এই বয়সে এসে লঁজারি লাইন খোলার সাহস দেখাতে পেরেছি।’’

ম্যাডোনা
লঁজারি লাইন যখন ম্যাডোনার, তখন বাকিদের চেয়ে একটু বেশি সেক্সি তো হবেই। আমেরিকার ক্লোদিং ব্র্যান্ড ‘মেসি’র সঙ্গে হাত মিলিয়ে নিজস্ব ফ্যাশন লাইন শুরু করেছিলেন ম্যাডোনা। সেগুলো রাতারাতি জনপ্রিয় হওয়ার পরেই তিনি ঠিক করেন, অন্তর্বাস ডিজাইনের দিকে মন দেবেন। তাঁর লঁজারি লাইনও যে খুব তাড়াতাড়ি জনপ্রিয় হয়ে উঠতে পেরেছিল, বলার অপেক্ষা রাখে না।
জেসিকা সিম্পসন
সংগীতশিল্পী বা অভিনেত্রীর চেয়ে অঁতপ্রনর হিসেবে অনেক বেশি সফল জেসিকা। তাঁর জনপ্রিয় ফ্যাশন লাইনে জুতো থেকে ডেনিম সবই পাওয়া যায়। বিশ্বের অনেক জায়গাতেই এগুলো বিক্রি হয়। শুরুর দিকে তাঁর কালেকশন ভাল চলার পর ম্যাটারনিটি ওয়্যার ও লঁজারির দিকেও নজর দিয়েছিলেন জেসিকা। ভাল কোয়ালিটি আর ঠিকঠাক দামের জন্য জেসিকার জিনিসগুলোর বিক্রি ভালই।